KIRJALLINEN KYSYMYS P-3419/00 esittäjä(t): Christopher Huhne (ELDR) komissiolle. Englannin kanaalin lauttaliikenteenharjoittajat.



Virallinen lehti nro 151 E , 22/05/2001 s. 0164 - 0164



KIRJALLINEN KYSYMYS P-3419/00 esittäjä(t): Christopher Huhne (ELDR) komissiolle (30. lokakuuta 2000) Aihe: Englannin kanaalin lauttaliikenteenharjoittajat Onko komissio tietoinen siitä, että kahden viikon meno-paluumatka sekä Eurotunnelin kautta että Englannin kanaalin lautoilla maksoi viime kesänä 350 Englannin puntaa? Katsooko komissio, että markkinavoimat ovat päässeet vaikuttamaan täysipainoisesti hinnanmuodostukseen? Voiko komissio ilmoittaa, mitkä ovat nykyisten liikenteenharjoittajien markkinaosuudet? Johtavatko kilpailijoiden määrä ja niiden markkinaosuudet komission mielestä todennäköisesti kilpailukykyisiin hintoihin ja palveluihin, kuten komissio uskoi hyväksyessään P&O Stena -yhteisyrityksen Englannin kanaalin lauttaliikenteessä (päätös 1999/421/EY)(1)? Voiko komissio vahvistaa tutkivansa parhaillaan yhteisyrityksen vaikutuksia Englannin kanaalin lauttaliikenteen markkinoihin? Miten komissio aikoo varmistaa, ettei tällä jäsenvaltioiden välisellä tärkeällä liikenneväylällä toimi nykyisin hintakartellia? (1) EYVL L 163, 29.6.1999, s. 61. Mario Montin komission puolesta antama vastaus (29. marraskuuta 2000) Komissio ei valvo järjestelmällisesti Englannin kanaalin lauttaliikenteenharjoittajien perimiä hintoja. Vuoden 2000 alkupuolella tiedotusvälineissä julkaistujen hintatutkimusten mukaan vilkkaimpana matkustusaikana normaalin menopaluumatkan hinta (auto + kuljettaja ja matkustajat) vaihteli 318 punnasta 390 puntaan. Kolmen suurimman lauttaliikenteenharjoittajan hinnat olivat 340360 puntaa, mikä vastaa arvoisan parlamentin jäsenen ilmoittamaa 350 punnan hintaa. On tärkeää huomata, että asiakkaat maksoivat vähemmän, jos he tekivät varauksensa ajoissa tai matkustivat hiljaisempina aikoina. Esimerkiksi asiakkaat, jotka varasivat lauttapaikan kesän hiljaiselle ajankohdalle ennen huhtikuuta, maksoivat lauttayhtiöstä riippuen 165189 puntaa. Vaikka komissiolla ei olekaan todisteita, joiden perusteella se voisi päätellä, että markkinavoimat eivät ole päässeet vaikuttamaan täysipainoisesti hinnanmuodostukseen, komissio pitää tärkeänä sitä, että Englannin kanaalin lauttaliikenteenharjoittajien välillä on tehokasta kilpailua. Lauttaliikenteenharjoittajien välisen kilpailun arviointi on keskeisellä sijalla komission käsitellessä P&O Stena Line -yhteisyrityksen poikkeusluvan(1) jatkamista koskevaa hakemusta. Poikkeuslupa päättyy maaliskuussa 2001, ja komissio odottaa piakkoin saavansa sen jatkamista koskevan hakemuksen. Tässä vaiheessa komissio ei ole aloittanut tutkimusta eikä sillä ole tuoreita lukuja lauttaliikenteen harjoittajien markkinaosuuksista. Näin ollen komissio ei pysty vielä päättelemään kilpailukykyisten hintojen ja palvelujen todennäköisyyttä, mitä arvoisa parlamentin jäsen kysyy. Jos komissio saa todisteita salaisten kartellisopimusten olemassaolosta, se ryhtyy tarvittaviin toimenpiteisiin sen varmistamiseksi, että tällä tärkeällä liikenneväylällä ei toimi hintakartelleja. Lauttaliikenteenharjoittajat tuntevat varmasti komission päätöksentekokäytännön kilpailijoiden välisten hintakartellien suhteen samoin kuin sakkojen laskentaa koskevat komission suuntaviivat(2). Komissio kehottaa arvoisaa parlamentin jäsentä toimittamaan kaikki hallussaan mahdollisesti olevat todisteet hintakartelleista komissiolle. (1) Komission päätös 1999/421/EY, tehty 26 päivänä tammikuuta 1999, EY:n perustamissopimuksen 85 artiklan soveltamisesta (asia IV/36.253 P&O Stena Line), EYVL L 163, 29.6.1999. (2) EYVL C 9, 14.1.1998.